钦定古今图书集成/明伦汇编/官常典/第782卷 > 陆璪
## 钦定古今图书集成/明伦汇编/官常典/第782卷 > 陆璪

按《唐书陆元方传》：“元方从父馀庆。馀庆子璪，字仲采，
举明经，补长安尉，以清干称。开元初中，朝臣子弟不
任京畿，改新乡令，人为立祠。用按察使宇文融荐，迁
渑池令，累迁兵部郎中、东彉骑使，还除洛阳令。时车
驾在洛，摧勒奸豪，人不敢犯，为中书令萧嵩所器。嵩
罢，佗宰相俾阴廉嵩短，璪曰：‘与人交过且不可言，况
无有邪’？”以是忤贵近，出为太原少尹。累徙西河太守，
封平恩县男。属邑多虎，前守设槛阱，璪至彻之，而虎
不为暴。